《次韵黄元授喜雨诗》
宋代·刘才邵

沟塍流水已源源，还有馀波及众川。焦稼顿苏苗薿薿，涸池重见叶田田。

休疑两种分乾湿，且喜脩罗罢铠鋋。平籴莫将同上熟，恐教闾井却骚然。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。